*130. számú előterjesztés*

Bátaszék Város Önkormányzata Képviselő-testületének 2020. június 24-én,

16 órakor megtartandó ülésére

*Tájékoztató a Keresztély Gyula Városi Könyvtárban foglalkoztatottak közalkalmazotti jogviszonyának átalakulásáról*

|  |
| --- |
| **Előterjesztő:** Dr. Bozsolik Róbert polgármester  **Készítette:** Dr. Köbli Kata aljegyző  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  KOIS Bizottság: 2020.06.22. |

***Tisztelt Képviselő-testület!***

Tájékoztatom a T. Képviselő- testületet, hogy az Országgyűlés 2020. május 19. napján elfogadta a kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvényt (továbbiakban: Törvény)

A Törvény rendelkezései a Keresztély Gyula Városi Könyvtárban foglalkoztatott közalkalmazottakat érinti.

A későbbiekben az intézményt érintő esetleges, további változásokról a Képviselő- testületet tájékoztatni fogjuk.

A Törvény 1.§ (2) bekezdése értelmében:

*„A kulturális intézményben foglalkoztatottaknak a közalkalmazottak jogállásáról szóló 1992. évi XXXIII. törvény (a továbbiakban: Kjt.) szerinti* ***közalkalmazotti jogviszonya*** *e törvény erejénél fogva, a 2. § (8) bekezdésében meghatározott időpontban* ***a munka törvénykönyvéről szóló 2012. évi I. törvény szerinti munkaviszonnyá alakul át****.”*

A Törvény fontosabb rendelkezései:

* A munkáltató 2020. augusztus 1-jéig írásban tájékoztatja a közalkalmazottat jogviszonyának átalakulásáról, annak ütemezéséről, határidőiről és határnapjairól, az átalakulással kapcsolatos jogairól és kötelezettségeiről, továbbá a létrejövő munkaviszony jogi, gazdasági és szociális következményeiről.
* A munkáltató 2020. augusztus 15-éig írásban közli a közalkalmazottal a további foglalkoztatást biztosító munkaszerződés tartalmi elemeire vonatkozó ajánlatot.
* A munkabér összege nem lehet alacsonyabb mértékű annál, mint amekkora összegre 2020. október 31-én jogosult lenne.
* A közalkalmazott és a munkáltató a munkaviszony keretei között történő további foglalkoztatásra irányuló munkaszerződést 2020. október 31-éig köti meg. A határidő anyagi jogi és jogvesztő.
* A munkaszerződés megkötése esetén a közalkalmazotti jogviszony – ideértve a határozott idejű jogviszonyt is – 2020. november 1-jei hatállyal alakul át munkaviszonnyá.
* A jogviszony átalakulására figyelemmel a felek a megállapodást 2020. december 31-éig közös megegyezéssel módosíthatják.
* A közalkalmazotti jogviszony átalakulása során létrejövő munkaviszony tekintetében próbaidő nem köthető ki és a jogviszonyt folyamatosnak kell tekinteni.
* A foglalkoztatott számára a jogviszony átalakulását megelőző napon meglévő, ki nem adott szabadságot a munkáltató a Kjt. rendelkezései szerint pénzben megváltja.
* A közalkalmazotti jogviszony átalakulásával létrejövő munkaviszonyra az átalakulást követő öt évében a Kjt.-nek a végkielégítésre és a jubileumi jutalomra vonatkozó szabályait alkalmazni kell.
* Címadományozásban részesült közalkalmazott továbbiakban is jogosult e cím használatára
* A közalkalmazotti jogviszony átalakulása a fennálló vezetői megbízásokat nem érinti.

Kérjük a tájékoztató tudomásulvételét.